
Grafit-oxid/ kationos polimer multirétegű filmek stabilitásának és ionáteresztő képességének vizsgálata UV-látható spektrofotometriával

Tartalmi Összefoglaló
Diákköri munkám során grafit-oxid/ polimer többréteges filmek reprodukálható felépítését végeztem egy korábban kidolgozott depozíciós kísérleti protokoll szerint, valamint ezen filmek kémiai stabilitását és adszorpciós tulajdonságait vizsgáltam. Az ultravékony multirétegeket grafit-oxid vizes szuszpenzióból és egy kationos polielektrolit vizes oldatából önrendezéses adszorpció (layer-by-layer) módszerével készítettem kvarclemez hordozóra. A filmek felépülését és szerkezetének változását UV-látható spektrofotometriás mérésekkel követtem végig. A nanovastagságú film depozíció utáni stabilitása fontos kutatási terület egyrészt az elkészített termék felhasználhatósága, másrészt további átalakítása tekintetében.
A többrétegű filmek stabilitását ioncserélt vízbe, NaCl, NaOH és HCl-oldatokba történő - meghatározott időtartamú - bemerítés után végzett fotometriás mérésekkel vizsgáltam. Az ionáteresztő képességről egy kationos festékmolekula (metilénkék), valamint nitrátionok oldatába történő immerziós kísérletek útján szereztem információt.
Megállapítottam, hogy a kationos polielektrolittal készített GO multirétegek vizes közegben, ill. elektrolitoldatban és HCl-oldatban megtartották fizikai és kémiai integritásukat, míg NaOH-oldatban a grafit-oxid kémai degradációt szenvedett, és grafénszerű szénné alakult át: a NaOH ionjai a nanofilm szubsztráthoz közeli rétegeibe is behatoltak. Az erősen lúgos közegben a GO lamellák bomlást szenvednek. A vékonyrétegek ugyanakkor átjárhatatlannak bizonyultak mind a nagyobb méretű kationos festékmolekula, mind a kisebb méretű nitrátionok számára. A festékmolekula aggregálódott a multiréteges ultravékony réteg felületén.



